VSC sklep Cpg 145/2007
Datum: 2007-06-20T02:00:00.000+02:00
ecli: ECLI:SI:VSCE:2007:CPG.145.2007
sodisce: Višje sodišče v Celju
oddelek: Gospodarski oddelek
institut: revizija - dovoljenost revizije
jedro: Revijo lahko vložijo le stranke pravdnega postopka in to proti sodbi ali sklepu s katerim je pravdni postopek pravnomočno končan. Revizija tretjega proti sklepu, s katerim je bil zavrnjen njegov predlog za prevzem pravde na strani tožeče stranke, ni dovoljena.

 
zveza: ZPP člen 367,  374,  377,  367,  374,  377.

## Jedro

Revijo lahko vložijo le stranke pravdnega postopka in to proti sodbi ali sklepu s katerim je pravdni postopek pravnomočno končan. Revizija tretjega proti sklepu, s katerim je bil zavrnjen njegov predlog za prevzem pravde na strani tožeče stranke, ni dovoljena.

## Izrek

Pritožba se zavrne in se izpodbijani sklep sodišča prve stopnje potrdi.

## Obrazložitev

Z v uvodu tega sklepa citiranim sklepom je sodišče prve stopnje revizijo zoper sklep Višjega sodišča v Celju, opr. št. Cpg 497/2006 z dne 6.12.2006, ki jo je vložil P. P., N. Z. ..., C. zavrglo kot nedovoljeno.

P. P. je proti sklepu sodišča prve stopnje vložil pravočasno pritožbo iz vseh pritožbenih razlogov s predlogom, da pritožbeno sodišče pritožbi ugodi in napadeni sklep razveljavi, ugodi predlogu predlagatelja za prevzem pravde in zadevo ponovno vrne prvostopenjskemu sodišču v obravnavanje, temu pa predlaga, da tožbenemu zahtevku ugodi in zaveže toženo stranko tudi na plačilo celotnih stroškov postopka. Odločitev sodišča prve stopnje, da predlagatelj prevzema pravde, to je pritožnik, nima pravice vložiti pritožbe, ker ni stranka v tem postopku izpodbija z navedbo, da je takšno sklepanje sodišča napačno, saj je pritožnik nedvoumno podal predlog za prevzem postopka in tudi izkazal pravne podlage. Ob tem je sodišče tudi prezrlo dejstvo, da tožeča stranka kot takšna več ne obstaja in tudi ni možnosti, da bi le-ta vlagala pravno sredstvo zoper sklepe sodišča. Trdi, da je pritožnik pridobil potrebno aktivno legitimacijo ne le za prevzem pravde in nadaljnje vodenje pravdnega postopka na strani tožeče stranke, ampak tudi legitimacijo za izpodbijanje sklepa o ustavitvi postopka oziroma zavrnitvi njegovega predloga za prevzem pravde. Meni, da so kontradiktorne navedbe sodišča, da pritožnik ni stranka v tem postopku in je navedena revizija nedovoljena, ob tem pa se napadeni sklep o zavrnitvi predloga pritožnika za prevzem pravde in posledično vtoževane revizije zoper sklep višjega sodišča nanašata ravno na pritožnika osebno in na njegov poskus prevzema pravde. V nadaljevanju navaja in obrazlaga dejstva, iz katerih izhajajo upravičenost pritožnika za prevzem pravde.

Pritožba ni utemeljena.

Sodišče prve stopnje je s sklepom opr. št. I Pg 252/2003 z dne 12.9.2006 zavrglo predlog P. P. za prevzem prekinjene pravde na strani tožeče stranke. Na pritožbo P. P. proti citiranemu sklepu je Višje sodišče v Celju s sklepom opr. št. Cpg 497/2006 z dne 6.12.2006 sklep sodišča prve stopnje spremenilo le toliko, da se predlog P. P. za prevzem prekinjene pravde na strani tožeče stranke zavrne in ne zavrže, kot je to odločilo sodišče prve stopnje. Pritrdilo je razlogom sodišča prve stopnje, da pritožnik ni izkazal pravne podlage za prevzem pravde na strani tožeče stranke. Glede na to, da je bilo o predlogu pritožnika, da vstopi v pravdo namesto dotedanje tožeče stranke že odločeno, je bilo v tem pritožbenem postopku odločiti le še o pravilnosti odločitve sodišča prve stopnje, da se revizija P. P. zavrže kot nedovoljena. Sodišče prve stopnje je v razlogih izpodbijanega sklepa navedlo, da revizija P. P. ni dovoljena, saj jo je vložila oseba, ki nima te pravice, ker ni stranka v tem postopku. Odločitev sodišča prve stopnje je pravilna. Po čl. 367 Zakona o pravdnem postopku (ZPP) lahko stranke vložijo revizijo zoper pravnomočno sodbo izdano na drugi stopnji ob izpolnitvi pogoja iz II. odst. 367. čl. ZPP, oziroma v gospodarskih sporih iz čl. 490 ZPP. Stranke lahko vložijo revizijo tudi zoper sklep sodišča druge stopnje, s katerim je bil postopek pravnomočno končan (čl. 384 ZPP). Glede na citirane določbe lahko revizijo vložijo le stranke pravdnega postopka in to samo proti sodbi oziroma sklepu sodišča druge stopnje, s katerima je postopek bil pravnomočno končan. Sklep proti kateremu je pritožnik vložil revizijo, ni sklep s katerim bi bil postopek pravnomočno končan, zato njegova revizija glede na citirane določbe ZPP ni dopustna.

Pritožba iz v njej uveljavljenih pritožbenih razlogov ni utemeljena in ker tudi ni podana katera od po uradni dolžnosti upoštevnih bistvenih kršitev določb pravdnega postopka iz II. odst. 339. čl. ZPP je bilo pritožbo zavrniti in sklep sodišča prve stopnje potrditi (čl. 350/II ZPP v zv. s čl. 366 ZPP).